ԱՄՓՈՓԱԹԵՐԹ
«ՍԵՎԱՆԱ ԼՃԻ ԷԿՈՀԱՄԱԿԱՐԳԵՐԻ ՎԵՐԱԿԱՆԳՆՄԱՆ, ՊԱՀՊԱՆՄԱՆ, ՎԵՐԱՐՏԱԴՐՄԱՆ ԵՎ ՕԳՏԱԳՈՐԾՄԱՆ ՄԻՋՈՑԱՌՈՒՄՆԵՐԻ 2027 ԹՎԱԿԱՆԻ ՏԱՐԵԿԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՎԱՐՉԱՊԵՏԻ ԱՇԽԱՏԱԿԱԶՄԻՑ ՍՏԱՑՎԱԾ ԱՌԱՐԿՈՒԹՅՈՒՆՆԵՐԻ ԵՎ ԱՌԱՋԱՐԿՈՒԹՅՈՒՆՆԵՐԻ

	1. ՎԱՐՉԱՊԵՏԻ ԱՇԽԱՏԱԿԱԶՄԻ ԻՐԱՎԱԲԱՆԱԿԱՆ ՎԱՐՉՈՒԹՅՈՒՆ

	Համաձայն «Սևանա լճի մասին» օրենքի 13-րդ հոդվածի 3-րդ մասի՝ տարեկան ծրագիրը ներառում է նաև.
բ) Սևանա լճի էկոլոգիական կայունությունը չխախտող և լճի ջրային դրական հաշվեկշիռն ապահովող ջրթողումների և անվերադարձ ջրառումների պլանները և ընթացիկ գրաֆիկները.
գ) Սևանա լճից ջրթողումների և ջրառումների տարեկան առավելագույն չափաքանակը` ամսական կտրվածքով:
Մինչդեռ՝ նախագծի հավելվածում վերոնշյալ տվյալները բացակայում են։ Հետևաբար, նախագծի հավելվածով առաջարկվող համապատասխան դրույթները չեն համապատասխանում օրենսդրական կարգավորմանը:
	Ընդունվել Է։
Նախագծի հավելվածում որպես կողմնորոշիչ ցուցանիշ ներառվել է 2026 թվականին հաստատված՝ Սևանա լճից (Սևան-Հրազդան էներգետիկ-իռիգացիոն համակարգ) ջրթողումների տարեկան առավելագույն չափաքանակը։ Միաժամանակ, 2027 թվականի համար Սևանա լճից ջրթողումների և անվերադարձ ջրառների պլանները, ընթացիկ գրաֆիկները, ինչպես նաև ջրթողումների և ջրառների տարեկան առավելագույն չափաքանակը՝ ըստ ամիսների, կարող են հստակեցվել և հաստատվել յուրաքանչյուր տարի՝ հիմք ընդունելով գալիք տարվա համար համապատասխան ջրօգտագործողների կողմից ներկայացված հայտերը՝ գյուղատնտեսական մշակաբույսերի ոռոգման համար սահմանված նորմատիվային պահանջներին համապատասխան։ Ներկայացված հայտերի հիման վրա կազմվում է ջրթողումների և անվերադարձ ջրառի պլան-ժամանակացույցը, որը Տարածքային կառավարման և ենթակառուցվածքների նախարարության կողմից ներկայացվում է ՀՀ շրջակա միջավայրի նախարարություն։ Ստացված տվյալների հիման վրա հնարավոր է վերջնականապես որոշել և հաստատել համապատասխան տարեկան և ամսական չափաքանակները, ինչը կարող է անհրաժեշտություն առաջացնել նախորդ տարում ընդունված որոշման մեջ համապատասխան լրացումներ և/կամ փոփոխություններ կատարելու։

	1. Նախագծի հավելվածի 1.1 կետի 3-րդ ենթակետով նախատեսված` «Սևանա լճի առափնյա տարածքում գտնվող հանգստի, սննդի օբյեկտների կոյուղու և կենցաղային հոսքաջրերի կենսաբանական մաքրման կայանների կառուցում և շահագործում» միջոցառման համար, որպես արդյունքային ցուցանիշ ««Սևան» ազգային պարկի տարածքում տնտեսվարող շուրջ 900 սուբյեկտներին մաքրման կայանների տեղադրման անհրաժեշտության վերաբերյալ ծանուցումներ» սահմանելը լրացուցիչ պարզաբանման կարիք ունի։ Առաջարկում ենք քննարկել համապատասխան տնտեսվարող սուբյեկտների մոտ մաքրման կայանների առկայության ստուգման և տեղադրված չլինելու դեպքերը բացառելուն ուղղված հստակ գործողություններ իրականացնելը որպես միջոցառում սահմանելու հարցը՝ հաշվի առնելով ՀՀ կառավարության 2025 թվականի նոյեմբերի 14-ի նիստի արձանագրության N ԱՔ/72-2025 քաղվածքի 31-րդ կետով Շրջակա Միջավայրի նախարարին տրված՝ «հետևողական աշխատանքներ իրականացնել օգտագործված ջուրն առանց մաքրման բնություն չվերադարձնելու ուղղությամբ» հանձնարարականը:
Միաժամանակ, հիմնավորման կարիք ունի նաև տնտեսվարողներին ծանուցումները  պետական միջոցների հաշվին իրականացնելու հանգամանքը՝ հաշվի առնելով ՀՀ կառավարության կողմից որդեգրած՝ ծանուցումներն էլեկտրոնային եղանակով իրականացնելու քաղաքականությունը։
	Ընդունվել է։
Նախագծի հավելվածի 1.1 կետի 3-րդ ենթակետով նախատեսված միջոցառման բովանդակությունը և արդյունքային ցուցանիշը վերանայվել և հստակեցվել են՝ հաշվի առնելով ՀՀ կառավարության 2025 թվականի նոյեմբերի 14-ի նիստի արձանագրության N ԱՔ/72-2025 քաղվածքի 31-րդ կետով սահմանված՝ օգտագործված ջուրն առանց մաքրման բնություն չվերադարձնելու ուղղությամբ հետևողական աշխատանքներ իրականացնելու հանձնարարականը։
Մասնավորապես, միջոցառման շրջանակներում նախատեսվել է «Սևան» ազգային պարկի տարածքում գործունեություն իրականացնող տնտեսվարող սուբյեկտների կողմից կոյուղու և կենցաղային հոսքաջրերի կենսաբանական մաքրման կայանների տեղադրման և պատշաճ շահագործման ապահովումը, ինչպես նաև համապատասխան իրավասու մարմինների կողմից օրենքով սահմանված կարգով վերահսկողության իրականացումը, մաքրման կայանների բացակայության կամ չշահագործման դեպքերի բացահայտումը և օրենսդրությամբ նախատեսված համապատասխան միջոցների կիրառումը։
Միաժամանակ, տնտեսվարող սուբյեկտներին ծանուցումների իրականացումը նախատեսվում է իրականացնել էլեկտրոնային եղանակով՝ օրենսդրությամբ սահմանված կարգով, և դրա համար առանձին ֆինանսավորման անհրաժեշտությունը նախատեսված չէ։
Հաշվի առնելով վերոգրյալը՝ նախագծի հավելվածի 1.1 կետի 3-րդ ենթակետում համապատասխանաբար վերանայվել են միջոցառման նկարագիրը, պատասխանատու և համակատարող մարմինների շրջանակը, ինչպես նաև արդյունքային ցուցանիշը։
	

	2. Նախագծի հավելվածի 2.3 կետով նախատեսված` «Որոտան-Արփա-Սևան հիդրոհանգույցի սպասարկման, շահագործման ու պահպանման աշխատանքների իրականացում» միջոցառման համար, որպես արդյունքային ցուցանիշ, առաջարկում ենք սահմանել նաև Արփա-Սևան թունելով տեղափոխվող ջրի ակնկալվող ծավալի վերաբերյալ տեղեկատվությունը։
	Ընդունվել է։
Նախագծի հավելվածի նախկին 2.3 կետը վերաշարադրվել և համարակալման փոփոխությամբ ներառվել է 2.2 կետում։ Միջոցառման արդյունքային ցուցանիշները լրացվել են՝ Արփա-Սևան ջրատար թունելով Սևանա լիճ տեղափոխվող ջրի ակնկալվող ծավալը սահմանելով տարեկան նվազագույնը 110.0 մլն մ³։
	

	3. Նախագծի հավելվածի 2.6 կետով նախատեսված` «Սևանա լճի շրջակայքում ջրածածկման ենթակա տարածքներում ջրի տակ մնացած շինությունների ու ենթակառուցվածքների մաքրման աշխատանքների իրականացում» միջոցառման համար, որպես արդյունքային ցուցանիշ սահմանված է՝ «ջրածածկման ենթակա տարածքներում գտնվող ապամոնտաժման ենթակա շինությունների և ենթակառուցվածքների քանակ՝ շուրջ 100 միավոր»։ Առաջարկում ենք արդյունքային ցուցանիշերում, որպես համեմատական, ներկայացնել նաև Սևանա լճի շրջակայքում 1901.5մ բացարձակ նիշից բարձր և ցածր գտնվող ապօրինի կառուցված շենք-շինությունների ընդհանուր քանակը, այդ թվում՝ տիրազուրկ։ Ինչպես նաև, հաշվի առնելով Վարչապետի աշխատակազմի ղեկավարի 2026 թվականի ապրիլի 28-ի  02/12.93/14318-2026 գրությամբ Շրջակա միջավայրի նախարարություն ներկայացված՝ Ազգային անվտանգության ծառայության կողմից բարձրացված խնդիրները՝ առաջարկում ենք դրանց լուծմանն ուղղված միջոցառումները նույնպես ներառել Նախագծում։
	Ընդունվել Է։
Նախագծի հավելվածի նախկին 2.6 կետը վերաշարադրվել և համարակալման փոփոխությամբ ներառվել է 2.5 կետում՝ միջոցառման շրջանակն ընդլայնելով՝ ներառելով 1901.5 մետր բացարձակ նիշից ցածր ջրածածկման ենթակա տարածքներում առկա շենք-շինությունների և ենթակառուցվածքների ապամոնտաժման ու տարածքների մաքրման, ինչպես նաև «Սևան» ազգային պարկի տարածքում 1905 մետր բացարձակ նիշից ցածր հողօգտագործման իրավական հիմքերի, պայմանագրերի և փաստացի օգտագործման համապատասխանության ուսումնասիրության ու բացահայտված խախտումների մասով օրենքով սահմանված միջոցների ձեռնարկման աշխատանքները։ Արդյունքային ցուցանիշներում ներառվել են շուրջ 600 շենք-շինություններից և ենթակառուցվածքներից առնվազն 150 միավորի ապամոնտաժման և տարածքների մաքրման, ինչպես նաև մոտ 200 հողօգտագործողների հողօգտագործման իրավական հիմքերի և փաստացի օգտագործման համապատասխանության ուսումնասիրության և արդյունքներով անհրաժեշտ միջոցների ձեռնարկման ցուցանիշները։
	

	4. Լրացուցիչ պարզաբանման կարիք ունի Նախագծի հավելվածի 2.11 կետով նախատեսված միջոցառման համար, որպես արդյունքային ցուցանիշ՝ Սևանա լճից մինչև 170.0 մլն խ/մ ջրի բացթողում սահմանելը՝ հաշվի առնելով ՀՀ կառավարության 2026 թվականի օգոստոսի 20-ի N 1236-Ա որոշման հավելվածի 4-րդ գլխով սահմանված՝ «Սևանից ոռոգման նպատակով ջրի օգտագործումը յուրաքանչյուր տարի 5 մլն խմ-ով սահմանափակում» միջոցառումը։
	Ընդունվել Է։
Նախագծի հավելվածի 2.11 կետը լրամշակվել է՝ Սևանա լճից ջրի բացթողման տարեկան առավելագույն ծավալը սահմանելով մինչև 160.0 մլն մ³՝ հաշվի առնելով ՀՀ կառավարության 2026 թվականի օգոստոսի 20-ի N 1236-Ա որոշմամբ սահմանված՝ Սևանա լճից ոռոգման նպատակով ջրի օգտագործման սահմանափակման պահանջները։
	

	5. Լրացուցիչ պարզաբանման և հիմնավորման կարիք ունի ՀՀ կառավարության 2025 թվականի սեպտեմբերի 25-ի N 1379-Ն որոշման հավելվածի 2.13 կետով սահմանված՝ «Սևանա լճի շրջակայքում ջրածածկ և ջրածածկման ենթակա տարածքներում անտառմաքրման աշխատանքների իրականացում (75.66հա)» միջոցառման՝ սույն Նախագծում բացակայության հարցը; 











Սույն դիտարկումը վերաբերվում է նաև ՀՀ կառավարության 2025 թվականի սեպտեմբերի 25-ի N 1379-Ն որոշման հավելվածի 2.14 կետով սահմանված՝ «Համալիր ուսումնասիրությունների կատարման միջոցով հաշվառել Սևանա լճի ջրհավաք ավազանի ջրային պաշարները, ճշգրտել ջրային հաշվեկշռի մուտքի և ելքի բաղադրիչները, դրանց հիման վրա Սևանա լճի ջրային հաշվեկշռի կազմում» միջոցառմանը։
	Ընդունվել է։
Նախագծի հավելվածի 2.13 կետը լրացվել է՝ «Սևանա լճի շրջակայքում ջրածածկ և ջրածածկման ենթակա տարածքներում անտառմաքրման աշխատանքների իրականացում՝ 20 հա» միջոցառմամբ։ Միջոցառումն ընդգրկվել է՝ հաշվի առնելով ՀՀ կառավարության 2026 թվականի օգոստոսի 20-ի N 1236-Ա որոշմամբ հաստատված Կառավարության 2026-2030 թվականների գործունեության ծրագրով Սևանա լճի ջրածածկ և ջրածածկման ենթակա տարածքներում, ըստ առաջնահերթ գնահատված տարածքների, առնվազն 100 հեկտար անտառտնկարկների մաքրման աշխատանքների իրականացման նախատեսված հնգամյա թիրախը։ Միաժամանակ, 2027 թվականի համար որպես տարեկան արդյունքային ցուցանիշ սահմանվել է 20 հա անտառմաքրված տարածք։
Պարզաբանում 2025 թվականի սեպտեմբերի 25-ի N 1379-Ն որոշման հավելվածի 2.14 կետի մասով
ՀՀ կառավարության 2025 թվականի սեպտեմբերի 25-ի N 1379-Ն որոշման հավելվածի 2.14 կետով սահմանված միջոցառման իրականացման համար անհրաժեշտ է համալիր իրականացնել դաշտային ուսումնասիրություններ, որոնք ենթադրում են բավական ֆինանսական միջոցներ, հաշվի առնելով այն, որ 2027 թվականին նշված միջոցառման իրականացման համար ֆինանսական միջոցներ նախատեսված չեն, այն հանվել է ծրագրից հետագայում ներառելու նպատակով։
	

	6. Նախագծի հավելվածի 2.14 կետով «Սևանա լճի ջրային հաշվեկշռի մեթոդիկայի վերանայում» միջոցառման շրջանակներում իրականացվող՝ «Լճի մակերևույթից գոլորշացման հաշվարկման մեթոդիկայի վերանայում» աշխատանքը վերջին տարիներին սահմանվում է տարեկան ծրագրերում, մինչդեռ՝ հաշվետվություններում բացակայում են այդ ուղղությամբ ձեռնարկված քայլերի և արդյունքների մասին տեղեկատվությունները։
Ելնելով վերոգրյալից՝ պարզաբանման կարիք ունի մինչ օրս հաշվառման մեթոդիկայի մշակված չլինելու հարցը։ 





















































Սույն դիտարկումը վերաբերում է նաև Նախագծի հավելվածի 2.16 կետով նախատեսված՝ «Սևանա լճի էկոհամակարգի վերականգնման գիտահետազոտական աշխատանքների համապարփակ ծրագրերի մշակում» միջոցառման շրջանակներում իրականացվող՝ «ծաղկման» երևույթների դեմ պայքարի մեթոդների մշակում» աշխատանքին։
	Պարզաբանում 2.14 կետի մասով
«Սևանա լճի ջրային հաշվեկշռի մեթոդիկայի վերանայում» միջոցառման շրջանակներում իրականացվող «Լճի մակերևույթից գոլորշացման հաշվարկման մեթոդիկայի վերանայում» աշխատանքը վերաբերում է գործող մեթոդիկայի վերանայմանը և ճշգրտմանը և չի ենթադրում նոր մեթոդիկայի մշակում։
Նշված աշխատանքների շրջանակներում, մասնավորապես, EU4Sevan ծրագրի միջոցով ձեռք է բերվել «Միկրոստեպ-Միս» ընկերության արտադրության մեկ ավտոմատ օդերևութաբանական կայան, որը տեղադրվել է Սևանա լճի առափնյա գոտում՝ «Սևանա լիճ պլատֆորմ կայան» դիտակետում։ Կայանը համալրված է ջրի և օդի ջերմաստիճանի, օդի խոնավության, քամու արագության և ուղղության, արեգակնային ռադիացիայի, տեղումների քանակի, ինչպես նաև ջրային մակերևույթից գոլորշացման չափման տվիչներով։
Ավտոմատ օդերևութաբանական կայանն ինտեգրված է «Հիդրոօդերևութաբանության և մոնիթորինգի կենտրոն» ՊՈԱԿ-ում ներդրված տվյալների առցանց ստացման և վիզուալիզացման միասնական համակարգին, ինչի շնորհիվ ապահովվում է ստացված տվյալների շարունակական հավաքագրումն ու հասանելիությունը։
Կայանի տեղադրումը Սևանա լճի առափնյա գոտում հնարավորություն է տալիս օդերևութաբանական ցուցանիշների վերաբերյալ տվյալներ ստանալ անմիջապես լճի առափնյա հատվածից, ինչպես նաև իրական ժամանակում ստանալ լճի մակերևութային ջրի ջերմաստիճանի վերաբերյալ տեղեկատվություն։ Միաժամանակ, կայանում տեղադրված գոլորշացման չափման սարքավորումը հնարավորություն է տալիս ստանալ Սևանա լճի մակերևույթից գոլորշացման վերաբերյալ փաստացի դիտարկման տվյալներ։
Նշված տվյալները անհրաժեշտ են գործող գոլորշացման հաշվարկման մեթոդիկայի հետագա լրամշակման և ճշգրտման համար։ Քանի որ մեթոդիկայի վերանայումը պետք է իրականացվի փաստացի և բավարար տևողությամբ դիտարկումների հիման վրա, առանձին տարվա տվյալները բավարար չեն մեթոդիկայի վիճակագրական և գիտականորեն հիմնավորված վերանայման համար։
Այսպիսով, ներկայումս իրականացվում է տեղադրված ավտոմատ օդերևութաբանական կայանի տվյալների շարունակական հավաքագրում։ Անհրաժեշտ թվով տարիների դիտարկումների կուտակումից հետո ստացված տվյալները հիմք կհանդիսանան Սևանա լճի մակերևույթից գոլորշացման գործող հաշվարկման մեթոդիկայի լրամշակման և ճշգրտման համար։
Նախագծի հավելվածից հանվել է 2.16 կետով նախատեսված «Սևանա լճի էկոհամակարգի վերականգնման գիտահետազոտական աշխատանքների համապարփակ ծրագրերի մշակում» միջոցառումը։
	

	7. Նախագծի հիմնավորման «Կապը ռազմավարական փաստաթղթերի հետ» բաժնում կապը ռազմավարական փաստաթղթերի հետ պետք է լինի հստակ նկարագրված և հիմնավորված՝ բացառելով ընդհանրական հղումները (միայն փաստաթղթի վերնագրին, բաժնին, մասին կամ կետին հղում կատարելը բավարար չէ)՝ նկատի ունենալով Վարչապետի 26.11.2021թ-ի N 02/16.10/40655-2021 հանձնարարականը: 
	Ընդունվել Է։
Դիտողության հիման վրա նախագծի հիմնավորման «Կապը ռազմավարական փաստաթղթերի հետ» բաժինը վերախմբագրվել և էականորեն լրացվել է։ Մասնավորապես, հստակեցվել և հիմնավորվել է նախագծի միջոցառումների անմիջական կապը ՀՀ կառավարության 2026 թվականի օգոստոսի 20-ի N 1236-Ա որոշմամբ հաստատված Կառավարության 2026-2030 թվականների գործունեության ծրագրի՝ ջրային ռեսուրսների կայուն և արդյունավետ կառավարման ու շրջակա միջավայրի պահպանության առաջնահերթությունների հետ՝ ներկայացնելով նախատեսվող միջոցառումների և ռազմավարական նպատակների միջև պատճառահետևանքային և բովանդակային կապը։
Մասնավորապես, հիմնավորման մեջ առանձնացվել է նախագծի կապը ջրային ռեսուրսների պահպանության և արդյունավետ օգտագործման, կեղտաջրերի հավաքման, հեռացման և մաքրման համակարգերի զարգացման, ոռոգման նպատակով ջրախնայողության և Սևանա լճից ջրառի նվազեցման, ինչպես նաև Սևանա լճի և դրա ջրահավաք ավազանի էկոհամակարգային կառավարման, ջրի որակի բարելավման, աղտոտման նվազեցման, կենսաբազմազանության պահպանության և վերականգնման, ջրածածկ տարածքների մաքրման, անտառվերականգնման և գիտական տվյալների վրա հիմնված կառավարման ուղղությունների հետ։
Միաժամանակ, ներկայացվել է, որ տարեկան ծրագրով նախատեսվող միջոցառումները Կառավարության 2026-2030 թվականների գործունեության ծրագրով ամրագրված ռազմավարական հանձնառությունների տարեկան, կոնկրետ, չափելի և վերահսկելի գործողությունների վերածման գործիք են՝ ապահովելով դրանց գործնական իրականացումը Սևանա լճի և դրա ջրահավաք ավազանի նկատմամբ։
	

	8. Տարածքային զարգացման և շրջակա միջավայրի նախարարական կոմիտեի 2025 թվականի սեպտեմբերի 19-ի նիստի N ԿԱ/276-2025 արձանագրության 2-րդ կետի 1-ին ենթակետով, Փոխվարչապետ Տիգրան Խաչատրյանի դիտարկումների հիման վրա՝ Շրջակա միջավայրի նախարարությանը առաջարկվել է իրականացվող աշխատանքները վերաիմաստավորելու նպատակով ներկայացնել առաջարկ` Սևանա լճի միջոցառումների ծրագրի վերաբերյալ՝ հստակ պլանով, որը կլինի հիմք ծրագրի վերաբերյալ ներկայացվող հաշվետվությունները լրամշակելու և չափելի դարձնելու համար: Մինչդեռ՝ հարկ է նկատի ունենալ, որ ներկայացվել է նախորդ տարիների համար հաստատած ծրագրին նույնական ծրագիր, ինչը պարզաբանման կարիք ունի։
	Պարզաբանում
Ի կատարումն Տարածքային զարգացման և շրջակա միջավայրի նախարարական կոմիտեի 2025 թվականի սեպտեմբերի 19-ի նիստի №ԿԱ/276-2025 արձանագրության 2-րդ կետի 1-ին ենթակետի հանձնարարականի՝ Շրջակա միջավայրի նախարարության կողմից իրականացվել են Սևանա լճի միջոցառումների ծրագրի վերաիմաստավորման աշխատանքներ։ Մասնավորապես, գերատեսչությունների հետ համատեղ մշակվել և ներկայացվել է 2026 թվականի տարեկան ծրագրի կատարման գնահատման համար պլան-ժամանակացույց, որով միջոցառումների համար սահմանվել են նպատակները/ակնկալվող արդյունքները, չափելի և արդյունքային ցուցանիշները, կատարող և համակատարող մարմինները, ինչպես նաև հաշվետվության պարբերականությունը։
2027 թվականի տարեկան ծրագրի մշակման ընթացքում հիմք է ընդունվել նշված մոտեցումը։ Միջոցառումների մի մասի պահպանությունը պայմանավորված է դրանց շարունակական և բազմամյա բնույթով, քանի որ Սևանա լճի էկոհամակարգի պահպանության, վերականգնման և կայուն օգտագործմանն ուղղված մի շարք աշխատանքներ մեկ տարվա ընթացքում ավարտվող միջոցառումներ չեն և պահանջում են փուլային ու շարունակական իրականացում։
Միաժամանակ, 2027 թվականի ծրագրի շրջանակում վերանայվել և հստակեցվել են միջոցառումների իրականացման աշխատանքները, տվյալ տարվա ակնկալվող արդյունքները և դրանց գնահատման քանակական ու որակական չափելի ցուցանիշները՝ հաշվի առնելով նախորդ տարիներին իրականացված աշխատանքների արդյունքները և տվյալ միջոցառման իրականացման ընթացիկ փուլը։ Այս մոտեցմամբ նախատեսվում է տարանջատել նախորդ տարիներին արդեն իրականացված աշխատանքները 2027 թվականին նախատեսվող գործողություններից և բացառել նույն արդյունքի կրկնակի հաշվառումը։
2027 թվականի ծրագրի կատարման հաշվետվություններում յուրաքանչյուր միջոցառման մասով նախատեսվում է ներկայացնել տվյալ տարվա ընթացքում կատարված աշխատանքները, սահմանված արդյունքային ցուցանիշների փաստացի կատարումը, ձեռք բերված արդյունքները, ինչպես նաև չկատարման կամ մասնակի կատարման դեպքում՝ համապատասխան հիմնավորումները։ Արդյունքում կապահովվի ծրագրի կատարման առաջընթացի առավել հստակ, համադրելի և չափելի գնահատումը։
Հաշվի առնելով վերոգրյալը՝ 2027 թվականի տարեկան ծրագրում նախորդ տարիների ծրագրերում ներառված միջոցառումների պահպանությունը պայմանավորված է դրանց շարունակականությամբ, իսկ ծրագրի վերաիմաստավորումը և կատարելագործումը դրսևորվում են առաջին հերթին յուրաքանչյուր միջոցառման համար 2027 թվականի կոնկրետ աշխատանքների, ակնկալվող արդյունքների և չափելի ցուցանիշների հստակեցմամբ։

	N 02/12․93/30070

	Նախագծով հաստատվող ծրագրի 2.6-րդ կետով նախատեսված «Սևանա լճի շրջակայքում ջրածածկման ենթակա տարածքներում ջրի տակ մնացած շինությունների ու ենթակառուցվածքների մաքրման աշխատանքների իրականացում» միջոցառման իրականացման կատարողների թվում, ի թիվս ինքնակամ կառուցված շենք-շինություններով զբաղեցված հողամասերի սեփականատերերի և համայնքների, նախատեսվել է նաև ՀՀ քաղաքաշինության, տեխնիկական և հրդեհային անվտանգության տեսչական մարմինը (այսուհետև՝ Տեսչական մարմին)։
Այս կապակցությամբ անհրաժեշտ է նկատի ունենալ, որ «Քաղաքաշինության մասին» ՀՀ օրենքի 26-րդ հոդվածով սահմանված են Տեսչական մարմնի՝ քաղաքաշինության բնագավառում իրականացվող լիազորությունները, որոնց շրջանակներում, մասնավորապես, տեսչական մարմինը վերահսկողություն է իրականացնում համայնքի ղեկավարի կողմից համայնքի վարչական սահմաններում գտնվող՝ պետական կամ համայնքային սեփականություն հանդիսացող հողամասում ինքնակամ կառույցի քանդման (ապամոնտաժման) մասին որոշման կայացման, ինչպես նաև համայնքի ղեկավարի կողմից իր լիազորությունների շրջանակներում՝ օրենսդրությամբ սահմանված կարգով այդ որոշման կատարման ապահովման նկատմամբ:
Վերոգրյալից հետևում է, որ Տեսչական մարմնի գործառույթը տվյալ գործընթացում անմիջականորեն միջոցառման իրականացման աշխատանքները կատարելը չէ, այլ դրանց իրականացման նկատմամբ օրենքով սահմանված կարգով վերահսկողություն իրականացնելը։ Հետևաբար, Տեսչական մարմնին վերը նշված միջոցառման իրականացման կատարող սահմանելը խնդրահարույց է և չի բխում վերջինիս օրենքով սահմանված լիազորությունների բնույթից։
Հաշվի առնելով վերոգրյալը՝ առաջարկվում է տվյալ միջոցառման իրականացման շրջանակներում վերանայել Տեսչական մարմնի կարգավիճակը՝ առնվազն վերջինիս սահմանելով որպես միջոցառման համակատարող։
	Ընդունվել է։
Նախագծի հավելվածի նախկին 2.6 կետը վերաշարադրվել և համարակալման փոփոխությամբ ներառվել է 2.5 կետում։ Միջոցառման իրականացման շրջանակում վերանայվել է ՀՀ քաղաքաշինության, տեխնիկական և հրդեհային անվտանգության տեսչական մարմնի կարգավիճակը՝ հաշվի առնելով վերջինիս՝ օրենքով սահմանված լիազորությունների բնույթը։ Տեսչական մարմինը միջոցառման կատարողից սահմանվել է որպես համակատարող՝ վերահսկողական գործառույթների իրականացման մասով։

